**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. február 15-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Dr. Tihanyi Ottó képviselő

 Mazzag Zoltán képviselő

 Takács Tibor képviselő

 Vári Mária képviselő

 Veress János képviselő

 Dr. Simon Beáta jegyző

 Halászné Dukai Ágota műszaki osztályvezető

 Ujvári Éva pénzügyi osztályvezető

 Dr. Gondos István jogi szakreferens

 Rétvári Róbert Zalaszentgróti Járási Hivatalvezető

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a Képviselő-testület 8 tagja jelen van, így a testület határozatképes.

Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Az önkormányzat 2017. évi költségvetési rendeletének módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Zalaszentgrót Város Önkormányzat előző évek adósságot keletkeztető kötelezettségvállalásról szóló tájékoztatás és a 2018. évi adósságot keletkeztető kötelezettségvállalásról döntés

Előadó: Baracskai József polgármester

Tárgyalja: Pénzügyi és Ügyrendi Bizottság

1. Az önkormányzat 2018. évi költségvetésének elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

 Pénzügyi és Ügyrendi Bizottság

 Humán Ügyek Bizottsága

 Szociális Bizottság

1. Egészségügyi alapellátási szerződések felülvizsgálata

Előadó: Baracskai József polgármester

Tárgyalja: Humán Ügyek Bizottsága

1. Döntés Leader pályázatok benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztató a köztartozásmentes adózói adatbázisban történő szereplésről

Előadó: Baracskai József polgármester

1. Szavazatszámláló Bizottsági tagok megválasztása

Előadó: Dr. Simon Beáta jegyző

1. Döntés földterületek értékesítéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. A polgármester 2018. évi szabadságtervének jóváhagyása

Előadó: Dr. Simon Beáta jegyző

1. Egyebek
2. Kérdések, interpellációk

***Megérkezett Takács Tibor képviselő, így a Képviselő-testület 9 főre egészül ki.***

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a lejárt határidejű határozatok végrehajtásáról szóló beszámoló elfogadásával, szavazzon.*

*A Képviselő-testület 9 igen szavazattal elfogadta a lejárt határidejű határozatok végrehajtásáról szóló beszámolót.*

**2. sz. napirendi pont**

**A Szervezeti és Működési Szabályzatról szóló 25/2014. (XI. 28.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A rendeletet módosítani kell, hiszen január 1-től a külföldiek mező és erdőgazdálkodási tulajdonszerzéséről szóló kormányrendelet megváltozott. Abban kellene változtatni, hogy a kormányrendelet alapján a polgármester nyilatkozattételi lehetőségének megszüntetésével a testületnek van joga ebben állást foglalni. A testületi ülések összehívása élet-idegen gyakorlatnak tűnne ilyen gyorsan, ezért a testület átruházott hatáskörben a polgármesternek adná ezt a feladatot. A Zala Kétkeréken Kerékpárút TOP programnál láttuk, hogy kisebb földterületeket kellett vásárolni, ez is a testület hatásköre és ez is most átruházott hatáskörben működne. Nyilván nem akkora összegben, hanem a pályázat amilyen lehetőséget ad rá, utána pedig beszámolási kötelezettsége lenne a polgármesternek. Ha már szóba került a pályázat, köszönöm szépen egyébként az ingatlantulajdonosoknak, hogy eladták a területeiket a piaci árnak megfelelően arányosítva. A Pénzügyi és Ügyrendi Bizottság az előterjesztést tárgyalta és elfogadásra javasolta.

**Veress János:** A rendeletmódosítás két pontját külön szavazzuk meg?

**Baracskai József:** Egy rendeletmódosítás van, egyben szavazunk róla.

**Veress János:** A külföldiek ebben az esetben nem uniós polgárokat jelentenek, van-e ennek közbiztonsági, vagy közegészségügyi kockázata zalaszentgróti polgárokra nézve? Illetve a Polgármester Úrtól várhatja-e a bizottság, hogy mielőtt a kormányhivatalt értesíti, előtte a Képviselő-testületet értesíti-e a nyilatkozattétel tartalmáról?

**Dr. Simon Beáta:** A rendelet módosításról egyben fog szavazni a Képviselő-testület. Ha Képviselő Úrnak lenne esetleg módosító javaslata előtte azt meg kell tenni. Amennyiben van módosító indítvány, akkor arról először kell szavazni a Képviselő-testületnek. A másik kérdés, hogy tájékoztatja-e Polgármester Úr a Képviselő-testületet a nyilatkozat megtétele előtt, pont ezt hivatott szolgálni a hatáskör átruházás. Gyakorlatban a határidő rövidsége miatt, külön össze kellene ülni, hogy tartható legyen ez a rövid időtartam. A nyilatkozat megtétele előtt fogalmilag kizárt, hogy bármilyen tájékoztatást adjon a polgármester. Rövid a határidő és azért, hogy ne kelljen testületi ülést összehívni, azért kell átruházott hatáskör. Közegészségügyi szempontokat itt nem mérlegelhet, hanem önkormányzati érdeket vizsgálhat a polgármester minden alkalommal. A jogszabály nem ad olyan vizsgálati lehetősége, hogy bárkitől, bármilyen igazolást kérhetne a polgármester, hogy adott esetben a közegészségügyi szempontokat ez alapján el tudná bírálni.

**Baracskai József:** Tulajdonképpen nem a polgármester dönt, hogy a külföldiek megszerezhetik ezt a földet, csak azt vetheti fel, hogy önkormányzati érdeksérelemnek minősül-e és a Kormányhivatalnak jelzi. Ez nem gyakori eset, az elmúlt években elő sem fordult.

**Dr. Tihanyi Ottó:** Az elmúlt években hány ilyen eset volt?

**Dr. Simon Beáta:** Én nem tudok egy ilyen esetről sem, mióta itt vagyok.

**Dr. Tihanyi Ottó:** Arra rá szeretnék világítani, hogy külföldi alatt az EU-n kívüli állampolgárt kell érteni. A mező- és erdőgazdálkodási hasznosításúnak nem minősülő ingatlanokról van szó. Mivel a rendeletnek két különböző pontjáról kell szavazni, ezért én azt javaslom, hogy külön szavazzunk, mert nem biztos, hogy a kettőre egyformán szavaznék.

**Baracskai József:** Lehet külön szavazni a két pontról?

**Dr. Simon Beáta:** Nem lehet külön szavazni, mert ez egy rendelet módosítás és erről egyben kell szavazni. Ha van olyan módosítás, hogy ez ne kerüljön átruházott hatáskörbe, akkor ezt meg kell tenni, hogy az a szavazással kijelölt szakasz ne kerüljön be az egységes rendelet módosításba. Ha van olyan módosító, amit meg kívánnak szavazni, akkor azt most kell megtenni, majd utána lehet a módosításról szavazni, ezután pedig marad a rendeletmódosítás szavazása.

**Baracskai József:** Van egy kormányrendelet változás, amihez szeretnénk életszerűen viszonyulni, hogy ne kelljen állandóan a Képviselő-testületet összehívni. Csak annyit kellene mondani polgármesternek, hogy önkormányzati érdeket sért-e, vagy sem.

**Gelencsér István:** Eddig még nem volt ilyen, de olyan volt már, hogy valaki területet akart venni, a Kamara kifogást emelt ellene és akkor volt egy jogszabály, hogy 5 napon belül össze kellett hívni a testületet és ebben dönteni kellett. Én úgy gondolom, hogy ez sokkal gyakoribb lesz, mert aki nem vonatta ki a zártkerti területét, annak végig kell menni ezen a tortúrán. Érdemes lenne ott is foglalkozni ezzel a kérdéssel, vagy ez testületi hatáskör marad? Át kellene gondolni, hogy ezt a hatáskört átadjuk-e a polgármesternek.

**Baracskai József:** Egy ilyen üggyel kapcsolatba kell majd még egy rendkívüli ülést tartani, de át is adom a szót Jegyző Asszonynak.

**Dr. Simon Beáta:** Azokban az ügyekben ahol kifogást kellett elbírálni, azt lehetett látni, hogy a szempont rendszerek mindig az adott esethet igazodóan kerültek kialakításra. Azt gondolom, hogy maga a jogszabály a Képviselő-testületet nevesíti a kifogást elbíráló a szervként. Egyenlőre ezt a jövőben is így fogjuk gyakorolni. Ott nem egyszerű ügyekről van szó.

**Mazzag Zoltán:** A 2. pontnál említette, hogy beszámolási kötelezettség van. Ha meg lesznek ezek a szerződések kötve, akkor valamelyik bizottsági ülésen kapunk-e tájékoztatást ezzel kapcsolatban?

**Dr. Simon Beáta:** Nem korlátlan hatáskört kap a polgármester, hiszen olyan pályázati szerződésekről van szó, hogy határidőben biztosítani kell a kerékpárút kialakításához szükséges ingatlanok tulajdonjogi helyzetét. Tekintettel arra, hogy a telekalakítás nem egyszerű, olyan szerződéses feltételrendszert kell kialakítani, hogy egyesített telekalakítási eljárással próbáljuk meg megszerezni az ingatlanokat. Itt a pályázat részét képezi az ingatlan megszerzésének költsége, tehát ott mi is kötve vagyunk a pályázathoz. Úgy fogalmaztunk, hogy a költségvetésben jóváhagyott keret erejéig történne meg.

**Baracskai József:** Jó az, ha minden képviselő tud arról, hogy mik a mérföldkövek, mikorra várható a befejezés. A Gazdasági Bizottság elnökével egyeztetni fogok és beszámolunk ezekről a projektekről.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a Szervezeti és Működési Szabályzatról szóló 25/2014. (XI. 28.) önkormányzati rendelet módosításával, szavazzon.*

*A Képviselő-testület 9 igen szavazattal megalkotta Zalaszentgrót Város Önkormányzata Képviselő-testületének 1/2018. (II. 16.) önkormányzati rendeletét a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról.*

**3. sz. napirendi pont**

**Az önkormányzat 2017. évi költségvetési rendeletének módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város Önkormányzatának Képviselő-testülete az 5/2017. (II. 16.) számú rendeletében 1.315.575 eFt eredeti előirányzattal fogadta el a város költségvetését, amit a jelenlegi előirányzat módosítás 1.968.170 eFt-ra módosít. Az előterjesztésben látható, hogy mely fejezetek milyen módosításokat jelentenek. A Pénzügyi és Ügyrendi Bizottság megtárgyalta és elfogadásra javasolja.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az önkormányzat 2017. évi költségvetési rendeletének módosításával, szavazzon.*

*A Képviselő-testület 9 igen szavazattal, egyhangúlag megalkotta Zalaszentgrót Város Önkormányzat Képviselő-testületének az 2/2018. (II.16.) számú önkormányzati rendeletét az önkormányzat 2017. évi költségvetéséről szóló 5/2017. (II.16.) számú önkormányzati rendelet módosításáról.*

**4. sz. napirendi pont**

**Zalaszentgrót Város Önkormányzat előző évek adósságot keletkeztető kötelezettségvállalásról szóló tájékoztatás és a 2018. évi adósságot keletkeztető kötelezettségvállalásról döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az államháztartásról szóló 2011. évi CXCV. törvény 29/A. §-a alapján a helyi önkormányzatnak a költségvetési rendelet elfogadását megelőzően be kell mutatni az adósságot keletkeztető ügyletből származó meglévő és várható kötelezettségeit, valamint az ezek fedezetére bevonható bevételek alakulását. 2011. év előtt még lehetett mínuszos költségvetést elfogadni. Abban az esetben, ha hitelt szeretne felvenni az önkormányzat, azt engedélyeztetni kellene.

Az előterjesztésben olvasható: Zalaszentgrót Város Önkormányzatának 100 %-ban saját tulajdonú gazdasági társasága, a Szentgróti Víz és Fürdő Kft. a 2007. évben a zalaszentgróti termálfürdő területén elhelyezkedő vendéglátó egységek bérleti jogának és berendezéseinek megvásárlására 261.732 CHF hitelt vett fel 150,03 Ft árfolyamon. A hitelszerződés alapján a hitel utolsó törlesztő részlete 2017. évben 23.832 CHF volt, amelynek árfolyama (mivel három alkalommal történt a kiegyenlítés) 288,79 Ft és 287,77 Ft között mozgott, ami 6.897.219 Ft hitel és 16.990 Ft kamat visszafizetését jelentette 2017. évben. Mindez a hitel teljes visszafizetését, az önkormányzat készfizető kezességének megszűnését eredményezte.

Nem kívánunk hitellel élni, adósságot keletkeztető kötelezettségvállalást nem akarunk, biztos lábakon állunk, a fejlesztéseinket tudjuk fedezni. Az elnyert pályázatok 100%-ban finanszírozottak. A Pénzügyi és Ügyrendi Bizottság az előterjesztést megtárgyalta és elfogadásra javasolja. Tudunk még hitel nélkül gazdálkodni és fejleszteni a városban.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a Zalaszentgrót Város Önkormányzat előző évek adósságot keletkeztető kötelezettségvállalásról szóló tájékoztatás és a 2018. évi adósságot keletkeztető kötelezettségvállalásról szóló döntéssel, szavazzon.*

*A képviselő-testület 9 igen szavazattal az alábbi határozatot hozta:*

**10/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete az önkormányzat adósságot keletkeztető ügyletéről készült tájékoztatást elfogadja.

A Képviselő-testület 2018. évre vonatkozóan adósságot keletkeztető ügyletről nem dönt, ezért nem kerül bemutatásra a 353/2011. (XII. 30.) Korm. rendelet előírásai alapján az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2018. évi költségvetési évre és az azt követő három évre várható összege sem.

A Képviselő-testület felkéri a polgármestert, hogy az év folyamán kísérje figyelemmel a kötelezettségvállalások teljesítését, szükség esetén adjon erről tájékoztatást a Képviselő-testület számára.

**Határidő:** 2018. december 31.

**Felelős:** Baracskai József polgármester

**5. sz. napirendi pont**

**Az önkormányzat 2018. évi költségvetésének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az egyik legfontosabb dolog egy város életében, hogy a költségvetését meghatározzuk, hiszen ez alapján tudunk majd gazdálkodni. 2018. évben előreláthatólag problémát fog jelenteni, hogy a kiadásokat befolyásolja a minimálbér és a garantált bérminimum emelkedése. Az adóerőképesség 25.000 Ft-ra emelkedett. Ennek következtében bizonyos támogatások lecsökkentek, a polgármester illetmény emelési támogatás a negyedére csökkent és egyéb szociális feladatok támogatása a felére csökkent. Az elvárt bevétel 48 millió Ft-ra emelkedett csökkentve az állami támogatás összegét. A Család és Gyermekjóléti Szolgálat esetében az állami hozzájárulás 13%-kal, a házi segítségnyújtás normatívája 65%-kal emelkedett. A szociális étkeztetés pedig a tavalyi évvel azonos mértékű támogatásban részesül. Az óvoda pedagógusok bértámogatásához 7%-os bérfejlesztésre fedezetet kaptunk, óvodaműködtetés támogatás gyermekenként 81.700 Ft, ez a tavalyihoz képest nem változott. A költségvetés bevételi oldalának a legnagyobb részét az állami támogatás adja, ami közel 400 millió Ft. Saját bevételek a helyi adókból származnak, a kommunális adó mértéke 1000 Ft-tal emelkedett, ez 2.600.000 Ft többletbevételt jelent. Az iparűzési adóból pedig 220 millió Ft bevétellel számolhatunk. A bevételi oldal meghatározó eleme az előző évből származó költségvetési maradvány, ez 671 millió Ft. Tudni kell, hogy ez nem csak a hivatal dolgozóinak a munkáját dicséri, hanem a TOP pályázatokból befolyt előlegekből származik. Van még értékpapír bevétel, ez pedig a nem fedezett működési kiadások fedezetéül szolgál, ez 65 millió Ft, ami lekötésre került. A területi településfejlesztési operatív program támogatási szerződései megtörténtek és maradvány részét képezik. Az idei évben a karbantartások 35 millió Ft-tal kerültek betervezésre. Kisebb összeggel szerepelnek a karbantartások az előző évekhez képest, de ez köszönhető a pályázaton elnyert összegeknek, jó gazdálkodásnak és a GESZ munkájának is. Sok épületünk megújult. A szociális ellátások kerete a 2017. évi tényadatok figyelembevételével lett meghatározva. Pályázatokkal kapcsolatban szerepelnek a költségvetésben olyan keretek, amelyek egyes projektekben nem számolhatók el, de szükségesek a kiadások fedezéséhez. Részönkormányzatok finanszírozása a tavaly évihez hasonlóan történt, annyi változás van, hogy a hulladékszállítás nem a részönkormányzatokat, hanem a központi költségvetést terheli. A termőföld eladásból származó céltartalék a megbeszélésünk szerint kerül elosztásra, 50%-a az önkormányzathoz kerül karbantartásra, a másik 50%-a pedig a részönkormányzathoz. A Szentgróti Víz- és Fürdő Kft-t a döntésünknek megfelelően tartalommal töltöttük fel, feladatokat határoztunk meg. Az adósságok behajtásával kapcsolatban már pozitív hírekről lehetett beszámolni. Szerepel a költségvetésben a civil szervezetek támogatása. Teljes mértékben megpróbáltuk kielégíteni az igényeket, jó munkát kívánunk nekik. A rendezvényekről ejtenék pár szót: még jobb színvonalon szeretnénk végrehajtani a rendezvényeinket, mint tavaly. Az Egészségfejlesztési Iroda pályázatunk 75 millió Ft-tot nyert, ez még nem szerepel a költségvetésben, ezt az Egészségügyi Központ nyerte el. A fejlesztések mind előre tervezett módon zajlanak. Köszönöm a hivatal munkatársainak a munkát, hiszen rengeteg munka van emögött. Természetesen köszönöm a város lakosságának, a vállalkozóknak és a képviselő társaimnak is. Minden bizottság megtárgyalta és elfogadásra javasolja.

**Veress János:** A táblázatban található egy TAO pályázatból származó összeg kosárlabda pálya építéshez, ez 6 millió Ft. Erről a kosárlabda pályáról már beszéltünk, de nem emlékszem, hogy bármiféle megegyezés történt volna, határozatot nem hoztunk erről. Van négy sportágunk, amivel Zalaszentgrót büszkélkedhet a kézilabda, a teke, a karate és a futball. Ezekben a sportágakban remek eredményeket érünk el. Nem gondolom, hogy a kosárlabda annyira meghatározó lenne. Ennek a 6 millió Ft-nak máshol lenne a helye. Ezenkívül van még egy tétel, ami elfogadhatatlan számomra, az önkormányzati vezetők jutalomkerete 3 millió Ft-tal szerepel a költségvetésben. Ez a két tétel 9 millió Ft, 6 részönkormányzatunk van, ezt az összeget el lehetne osztani közöttük, így 1,5 millió Ft jutna mindegyik részönkormányzatnak.

**Gelencsér István:** Úgy gondolom, hogy ez a költségvetés örvendetes és nagyon sok munka van benn. A város úgy gazdálkodik, olyan erőképességgel rendelkezik, ami biztosított ahhoz, hogy a város működése fennálljon. Köszönöm a hivatal munkáját. Emlékszünk még olyan költségvetésre, amikor nem láttuk az év végét. Nyugodtak lehetünk, hogy látjuk az év végét. Kisszentgrót gazdálkodását úgy irányítottam, hogy minden évben próbáltam valamennyit megtakarítani, így az előző évek megtakarítása annyi, mint a fejkvóta pénzünk. Ezt szeretnénk olyan célra fordítani, ami a város érdekeit szolgálja, ez a Romtorony rendbetétele. Ha lesz olyan felszabaduló pénzeszköz, amit oda lehetne csoportosítani, mert ezt a feladatot a részönkormányzat nem tudja önállóan megoldani. A részönkormányzat kb. 3-4 millió Ft-ját ha meg lehetne duplázni, abból már rendbe lehetne tenni. Nyílik szét az épület, valamint a tetőszerkezetet is meg kellene csinálni. Ez egy kérés lenne részemről a testület és a hivatal felé. A másik dolog, a beruházások, örvendetes az, hogy elmúlt időszakban nagyon sok beruházás megvalósult. Sok kritikát kapunk, vannak pozitív kritikák is, például a Katalin lakótelepnél készül járda legjobb minőségű. Azonban kapunk negatív kritikákat is. Az lenne a javaslatom, hogy mivel sok beruházásunk van, érdemes lenne egy független szakértőt felkérni ezekre a munkákra. Javaslatom, hogy az általános tartalékból 2 millió Ft-ot különítsünk el erre a célra, ha vitás kérdés adódna.

**Baracskai József:** Egyetértek a Romtorony és környékének rendbetételével. A szakértőknél szerepel egy sorban a műszaki ellenőr, bár igaz, hogy a TOP pályázatokhoz van elkülönítve, de bele fog férni. Ez 4 millió Ft-ot jelent, szerintem ez elegendő összeg. Visszatérve az iskola udvarán épülő kosárlabda pályára, ez egy műanyag pálya lenne. A Csányi Iskola udvarán a műfüves pályát sem csak focira használják. Tehát egy pálya épülne a gyerekeknek, lesz egy műanyag fedésű pálya. Kosárlabda palánk lesz rajta, de vásárolhatunk hozzá kézilabda kaput is és itt majd kézilabdázni és focizni is lehet. Az iskolát és sportot támogatjuk ezzel. A TAO pályázatban beszerzett takarítógépet és eredményjelző berendezést sem csak a kézilabdások fogják használni. Örömteli, hogy a sportélet Zalaszentgróton ennyire jó és a költségvetésünkben a lehetőségeinkhez képest nagyon jól támogatjuk a szervezeteket.

**Takács Tibor:** Látható, hogy milyen sokrétű ez a munka. A hivatal nagyon jól átlátható táblázatokba foglalt költségvetést rak elénk, amiben sok munkájuk van, ezt én is csak köszönni tudom. A kosárlabda TAO támogatással azért tudok egyetérteni, mert nem csak a kosarasoknak építjük, hanem az összes gyerek is használni fogja, akár a szünetekben. A karbantartásoknál azért is kevesebb az összeg, mert az iskola működtetését elvitték tőlünk. A Művelődési Háznál még vannak problémák, mint például a beázás, de oda viszont 100 milliók kellenének, hogy eredményeket tudjunk elérni. Itt karbantartás téren még mindig csak tűzoltás folyik. Reméljük eljön majd az a pályázat, amelyből érdemben rendbe tudjuk majd rakni. A Romtorony rendbetételét én is jó ötletnek tartom és támogatom. Amennyiben lesz forrás a központi költségvetésben mellé kell állnunk. Öröm számunkra, hogy a rendezvények helyzetét sikerült helyre rakni. Több munkamegbeszélést tartottunk ezzel kapcsolatban. A keretek megmaradtak, azokat az összegeket kapják meg, amelyeket kérelembe benyújtottak. Remélem most, hogy segítjük a megrendezésüket, nyilvánosságot kap ez a tény, mint ahogy az előző években az is, hogy rajtunk múlt, hogy nem rendezték meg ezeket a rendezvényeket. Remélem, hogy minden félreértés tisztázódott. Sok sikert kívánok a szervezőknek. A költségvetésen lehetne még finomítani, de meg kellett valahol húzni a határt, így elfogadásra javaslom. A bizottsági üléseken is több kérdés elhangzott és ezekre megnyugtató választ kaptunk.

**Dr. Tihanyi Ottó:** A Humán Ügyek Bizottság a saját hatáskörébe tartozó dolgokat megtárgyalta. Megtartottuk a rendkívüli bizottsági ülést, amelyen a rendezvényekkel kapcsolatban tárgyaltunk. A rendezvények, amelyek tavaly elmaradtak, idén megrendezésre kerülnek. A kosárlabda pályával kapcsolatban megkérdeztem kettő testnevelő tanárt, elmondtam, hogy milyen tervek vannak, ők azt mondták, hogy nem értik és nem támogatják, hogy az udvaron kosárlabda pálya épüljön. Nem tudom, hogy a hivatal részéről volt-e ilyen megkeresés. Összességében a költségvetést elfogadásra javaslom. Veress Úrnak volt egy felvetése, amit pontosítani kellene. Olyan módosító indítványom lenne, hogy a rendelet 3 § (2) bekezdésében vannak a költségvetési kiadások. A személyi juttatásokból a 3 millió Ft-ot le lehetne venni, ha a testület elfogadja. A beruházásokból le lehetne venni a 6 millió Ft-ot. A költségvetési kiadások részbe pedig be lehetne tenni az egyéb működési kiadásokba a részönkormányzatok támogatásra a 9 millió Ft-ot.

**Baracskai József:** Örülök, hogy a részönkormányzatok működését Képviselő Társaim szívükön viselik, talán túlságosan is. Én úgy gondolom, akkor már Zalaszentgrótot is fel lehetne osztani, a vasúton túli terület, a Platán tér, vagy a Katalin lakótelep is megérdemelné az 1,5 millió Ft-ot. Veress Úrtól egyetlen kérésünk volt a tavalyi évben, azt sem tudta végrehajtani, akkor nem tudom, hogy ezzel a plusz pénzzel hogyan tudna elszámolni. Én nem támogatom ezt az 1,5 millió Ft-ot, mert nincs meghatározva, hogy mire. Az ötlet jó, én ilyen erővel adnék akár bármelyik utcának. Az 5 évvel ezelőttihez képest lehet látni, hogy a részönkormányzatok mennyivel több pénzt kapnak most. Rossz, hogy kiemelünk részeket, mivel Zalaszentgrót egy város, nem hiszem, hogy különbséget kellene tenni az ott élők között.

**Dr. Simon Beáta:** 2014. óta kialakult az a működés, amely jellemzi ezt a testületet. Jól szervezett, előre kigondolt. Először vannak a bizottsági ülések, van időnk a bizottsági határozatok átvezetésére, majd ennek megfelelően összerakni minden anyagot. Amit módosításként mondott Képviselő Úr, nem biztos, hogy úgy jó lesz. Ha van ilyen módosító igény, bármikor szívesen segítek. 6 millió Ft-ról, a fejlesztési keret felhasználásról szeretne módosító javaslatot Képviselő Úr, ez egy fejlesztési keret, az, hogy egy karbantartási részönkormányzati keretbe kerüljön, az úgy megint nem lesz jó. Lehet arról dönteni, hogy ne ez a rovat legyen, de az hogy az egész főszámot felborítsuk, ez lehetetlen ebben a pillanatban. Nem tudom, hogy kik lettek megkérdezve a kosárlabda pályával kapcsolatban, de jó pár gyerek végzi ezt a sportot. A sport tevékenység támogatható. Mennyi a beruházás teljes költsége?

**Baracskai József:** Huszon valamennyi millió, ebből 8 millió Ft az önerő.

**Dr. Simon Beáta:** Saját magunknak és a gyerekeinknek teremtünk értéket. Két éve a kézinek is adtunk közel 10 millió Ft-ot és még mindig rakunk bele a támogatásokba. Ha módosító javaslat van, nem lehet ebben a pillanatban ilyen módon megtenni. Javaslom, hogy akkor úgy tegye meg a javaslatot, hogy ezt a 6 millió Ft-ot ne címkézze meg, hanem egyenlőre fejlesztési tartalékként nevezze meg. Hasonlóképpen gondolok a másik keretre, nem a személyi keretét kellene módosítani, hanem a szöveges részében van érintve a jutalomkeret. Én nagyon szívesen segítek bárkinek, ha van ilyenre igény, még soha nem zárkóztam el ez elől.

**Vári Mária:** A Szociális Bizottság tárgyalta meg először a költségvetést, a szociális ellátások tervezetét néztük át részletesen. Két pontot emelnék ki, a tankönyvtámogatást és a bérlettámogatást. Jelezném a lakosság felé, hogy éljenek ezekkel a lehetőségekkel. A tavalyi évi tényleges számok alapján terveztük az idei évet. Az előző megszólalásokra reagálnék. A kosárlabda pályával kapcsolatban beszélgettünk, az iskolánkban a testnevelő tanárok specifikumába a kézilabda és a futball tartozik. Amikor az iskolát megkeresték külső sportemberek, akkor ennek nem igazán volt pozitív fogadtatása. Hallom és látom a felsősöket, hogy mennyire beleszerettek a kosárlabdába, aktívan járnak az edzésekre és jó sporteredményeket érnek el. A részönkormányzatok részére a plusz összeghez kapcsolódóan, a napokban beszélgettem a Bartók utcában lakókkal és említették, hogy amikor építkeztek beljebb kellett épülniük, mert járdaszakasznak kellett volna ott épülni, mivel az úton tudnak csak közlekedni, tehát ott is lenne helye 2-3 millió Ft-nak. Vannak a városban olyan helyek, ahol elég siralmas állapotok vannak.

**Baracskai József:** A sportcsarnokunk sem csak kézilabda csarnok, vagy futball csarnok. Ez a pálya egy műanyag borítású pálya lenne, ahol lehet fogócskázni, lehet kosarazni, kézilabdázni, focizni. Majd eldöntik a gyerekek, hogy mit fognak rajta csinálni.

**Dr. Tihanyi Ottó:** Én nem arról beszéltem, hogy a gyerekek ne kosárlabdázzanak. Mindig megkapjuk ezt a részönkormányzati témát Polgármester Úrtól és mindig összehasonlítja, hogy akár lehetne a vasúton túl. Pillanatnyilag ez a 6 részönkormányzat van, ehhez kell igazodni, a részönkormányzatok érdekeit is megpróbáljuk képviselni. Megkérem Polgármester Urat, hogy ne beszéljen így a részönkormányzatokról, mert az ott élőket sérti meg ezzel. A módosító indítvánnyal kapcsolatban nekem mindegy, hogy szövegszerűen, vagy hogyan lesz módosítva és majd a testület eldönti, hogy a módosító indítványt megszavazza-e. A személyi juttatásból kerüljön ki a 3 millió Ft, a beruházásokból a 6 millió Ft és kerüljön át a részönkormányzatokhoz. Hogy ez most hogyan és miként, abban kérnék segítséget. Nekem ez a módosító javaslatom.

**Baracskai József:** Én vagyok az, aki a legtöbbet tartózkodik a részönkormányzatokban, a legtöbb rendezvényen ott vagyok és jól is érzem magam, valamint nagyon sok emberrel jóban vagyok. Én nem akarom lenézni a részönkormányzatban élőket, de ezzel a gondolkodással pedig Zalaszentgrót város többi részét sem akarom lenézni. Én egész Zalaszentgrótot akarom nézni. Ez egy nagy egész, ennek vannak részei.

**Kovács László:** A költségvetési vita addig vita, míg meg nem szavazzuk. Pár számot szeretnék felsorolni. Mennyi az a költségvetési kiadás, ami egyes intézményeinkben landol. GESZ 96 millió, Egészségügyi Központ 154 millió, Óvoda 134 millió. Csak a műsorszolgáltatásra és az egyéb kiadványokra 7 millió Ft-ot adunk. A legjobb fejkvótával rendelkező részönkormányzat 3,6 millió Ft-ból gazdálkodik. Csak a Polgárőröknek 1 millió Ft a támogatása egy évben. Én mindenkit támogatni akarok, de amikor azt látom, hogy a zalaszentgróti temető ravatalozójának a tetejére betervezünk 3,8 millió Ft, akkor lehetne ez az igény Csáfordon is, ahol mondjuk 900.000 Ft-ot teszünk a temetőre, de ezzel a részönkormányzat pénzének a ¾ része el is ment. Nincsen olyan mozgástere egy részönkormányzatnak. Akkor lehet megtakarítani, ha van miből. A működési tartalékunkban most is van 38,5 millió Ft. Ha minden egyes évben felmerül a részönkormányzatokba nem elég a pénz, ezek a városrészek le vannak maradva évtizedekkel a zalaszentgróti fejlettséghez képest. Lehet, hogy 10 év múlva sem fogják elérni azt a szintet, ami Zalaszentgróton van. Annyi pénz kerüljön oda részönkormányzatokhoz, hogy megfelelő módon ezt a működési és fejlesztési elvárásokat meg tudják valahogy oldani.

**Baracskai József:** Már több verzió ki lett dolgozva, hogy hogyan tudnánk igazságosabban elosztani a pénzt. A részönkormányzat nem arra jött létre, hogy egy különálló településnek az összes gondját megoldja. A kötelezően ellátandó feladatokat Zalaszentgrót városnak kell megoldania, ebbe beletartozik a Gyár utca, a Szív utca, vagy a Csokonai utca. Ha például járdák akarnak a Csokonai utcába, akkor bele kell tenni a költségvetésbe. A részönkormányzatok a saját rendezvényeiket meg tudják valósítani, a saját identitásukat tovább tudják erősíteni és olyan fejlesztéseket tudnak megvalósítani, ami annak a közösségnek fontos. Ha van egy nagyobb fejlesztés, például Zalakoppányban ott volt a partfal esete, ott sem a részönkormányzat tette hozzá a szükséges pénzt, hanem Zalaszentgrót. A részönkormányzatokhoz lehet még több pénzt hozzátenni, csak legyen ellenőrzött keretek között elköltve, el kell számolni, hogy mire van az a pénz. A részönkormányzatoknak nem kell megváltani a világot, nem kell orvosi ellátást, orvosi ügyeletet, alapfokú oktatást biztosítani. Ezért nem értem, hogy folyamatosan jönnek a plusz igények.

**Takács Tibor:** Én, mint Zalaudvarnok képviselője mindig csapdában érzem magam. Nem értem az ellenérzéseket a kosárlabda pályával kapcsolatban, hiszen ha építünk valamit, az itt marad Zalaszentgróton. Ha megvalósulna ez a pálya, akkor nem lenne olyan sűrű az időbeosztás a városi sportcsarnokban, időpontokat sem vennének el egymástól a különböző sportágak, ha kültéren is tudnának játszani. A módosító javaslattal kapcsolatban úgy gondolom, hogy tényleg jó lenne megcímkézni, hogy mire kérjük. Mi is el tudnánk költeni Zalaudvarnokon több millió Ft-ot, lenne helye a dolognak. Ha megmarad a módosító javaslat, azt is el tudom fogadni, hogy ezt a 6 millió Ft-ot ne kosárlabda pályára költsük, de akkor tegyük fejlesztési tartalékba. Ezt a vitát szerencsésebb lett volna a bizottsági üléseken megvívni és akkor kidolgozottabb lett volna, hogy hogyan módosítjuk ezeket a sorokat. A földalap, amire felhívom a lakosság figyelmét, hogy éljenek vele, a feltöltése akár ezzel az összeggel lehetne, így a részönkormányzatok kaphatnának belőle. Ha fejlesztési tartalékba beleraknánk, azzal egyet tudnék érteni.

**Dr. Simon Beáta:** A költségvetést a hivatal rakja össze. Tavaly a költségvetés összerakása előtt próbáltuk ezt a részönkormányzati ügyet egy normális mederbe terelni. 6 alternatíva volt, több megbeszélést tartottunk, majd úgy döntött a testület, hogy minden marad a régiben. Év végén újból kezdődött, hogy még adjunk bele, mert még ide kell, oda kell. Év végén felmerült a szemétszállítás ügye, ekkor történt 100.000 Ft-os keret felszabadítás. Így nem lehet költségvetéssel gazdálkodni. Túl vagyunk a bizottsági üléseken és megint elkezdjük, hogy még adjuk a részönkormányzatoknak pénzt. Az a megállapodás, hogy minden marad régiben, kivéve a Szedres búcsú, ami a központi költségvetésbe kerül könnyítésként. Minden részönkormányzat fogalmazza meg és nyújtsa be a Képviselő-testület elé, hogy milyen fejlesztést szeretnének megvalósítani. Ebből a kevés pénzből nem lehet fejleszteni, ebből a közösségépítő tevékenység az, ami legfontosabb, hogy megvalósuljon. Azt javaslom, hogy megint ne kezdjünk bele a részönkormányzatok újragondolásába a költségvetési rendelet elfogadásakor. Mindenki ha fejleszteni akar, az maradjon testületi hatáskör, ez eddig is így volt. Döntöttünk a zártkerti ingatlanok értékesítéséből származó bevételekről. Az is többnyire kinn valósul meg a három pilléres módszerrel. Elfogadta a testület, hogy az 50% a saját céltartalék lesz, amelyet majd áprilisban hozunk és mutatjuk, hogy mindenkinek mennyi lesz a fejlesztési forintja. Pontosítottam Pénzügyi Osztályvezető Asszonnyal. A 6 millió Ft-ra javaslom a javaslattevőknek, hogy fogalmazzák meg, ez a TAO 6 millió Ft az fejlesztési tartalékot emelje meg. Ez egy fejlesztési keret ez innentől kezdve nem okoz akkora problémát. A 3 milliós jutalomkeretnél javaslom, ez nem csak egy személyi keret, ennek vannak járulékai és egyéb vonzatai. Az lenne a kiegészítés az utolsó mondathoz, hogy a közalkalmazottak számára biztosított jutalomkeret intézményenkénti megállapítása a polgármester hatásköre, az illetékes bizottsági elnökök véleményének figyelembevételével, mely keret feloszthatóságáról a Képviselő-testület dönt. Tehát a számok tükrében semmi nem változik, egy képviselő-testületi döntéssel majd a testület mondja, hogy döntsünk a feloszthatóságról változatlan szabályok mellett. Most nem tudjuk kivenni ezt a sort, mert az borítja a számokat. Ez lenne a legideálisabb. Szeptemberben mondhatja majd a testület, hogy nem engedélyezi a keret felosztását és a pénzügy rá tud készülni, hogy módosítsa. Nem tudom, hogy ez így elfogadható-e?

**Kovács László:** Elhangzott jó pár hozzászólás. Arról volt szó, hogy a fejlesztés nem a részönkormányzat feladata. Csáfordon a temetőre lett költve, ez fejlesztés volt és a működési pénzekből lett kifizetve. 637.000 Ft-os működést jelent Csáfordnak 2018-ban. Ha a zalaszentgróti temető esetében valós igény a világítás, a tető megjavítása, akkor valós igény lenne ez Zalaudvarnokon, Koppányban és Csáfordon is. Lehet, hogy erőn felül vállalt Csáford, ez egy fejlesztési dolog volt. A képviselők adhatnak be módosító indítványt, a jegyzőnek a törvényesség betartásában van szerepe, nem az egyéb dolgokban. Költségvetési számok nem fognak borulni, hiszen csak áthelyezünk egy másik helyre összeget.

**Veress János:** Részönkormányzatokkal kapcsolatban az a költségvetés, ami a részönkormányzatokhoz lett rendelve 15-20 éve az kulturális célzattal működött. Később már el kellett látni más feladatokat is. Például a fűnyírást is mi álljuk, a temető ravatalozójában lévő hűtő áramköltségét is a részönkormányzat állja. Az ebből származó bérleti díj pedig ide a központi költségvetésbe jön be. Nem tartom igazságosnak a részönkormányzatok kizsigerelését. A másik dolog, hogy mire lehet költeni: minden részönkormányzatban vannak tervek. Addig lehet tervezni, ameddig a takaró ér. Ha nagyon szűkös a költségvetés, például Tüskeszentpéterben 900.000 Ft-ból nem sok mindent lehet betervezni. Próbáljuk rendezni egyszer és mindenkorra a részönkormányzati költségvetést. A részönkormányzatokban élők másodrendű állampolgároknak érzik magukat. A lakossági fórumon Polgármester Úr is szembesülni fog ezzel. A jutalomkeretnél sem kérdezzük meg év végén, hogy mire fogják elkölteni, amit hazavisznek. Ha erre nem találunk forrás, akkor itt van egy értékpapír vásárlás 65 millió Ft értékben, tehát Zalaszentgrótnak van még pénze és ezt a pénzt értékpapír vásárlásba fekteti.

**Baracskai József:** Már 4 éve részönkormányzat vezető Tisztelt Veress János. Egy dolgot kértünk Öntől, azt sem teljesítette. Papíron nem adta le, hogy milyen fejlesztéseket szeretne. Ha egyszer írásban jelezte volna, hogy milyen elképzelése van, akkor tudnánk róla beszélni. A fórumok azért vannak, hogy meghallgassuk az embereket. Felvetik a problémákat és mi megnézzük.

**Mazzag Zoltán:** Én is sportember vagyok, mégis azt mondom, hogy lehet, hogy azzal a 6 millió Ft-tal várni kellene. Részönkormányzati képviselő nem vagyok, de találkoztam olyan ismerősökkel, akik a hegyben laknak, van ez a három pilléres dolog és egy útfelújítás esetében kérnek egy árajánlatot és ennek az összegnek az 1/3-át sem tudják kifizetni az ott lakók. A 6 millió Ft fejlesztési keretben van és mi lenne, ha megcímkéznénk úgy, hogy fejlesztési keretbe kerüljön a részönkormányzatoknak. Ez csak ilyen célra kerülne felhasználásra, például egy útfelújítás esetében.

**Dr. Tihanyi Ottó:** Vannak pénzügyi szakemberek a teremben. Kovács László mondta, ha egy költségvetés kerete nem változik, hanem azon belül csoportosítunk át, én nem látom ennek az akadályát. Mivel költségvetési kiadásokon belüli átcsoportosításról van szó, én ez módosító indítványként továbbra is beterjesztem.

**Ujvári Éva:** A költségvetés végösszege nem változik, ebben igaza van Képviselő Úrnak, de az tény, hogy a sorokat végig kell dönteni. Amik itt meg vannak határozva főösszegek személyi juttatás, a jutalomnak van munkaadót terhelő járuléka. Arról kell dönteni, hogy a 6 millió Ft-nak mi legyen a sorsa, hogy marad-e fejlesztési rovatban, vagy átteszik működésibe. Ez viszont már az egészet dönti. Valóban a végösszeg nem fog változni.

**Dr. Simon Beáta:** Bízom benne, hogy Osztályvezető Asszony szavai meggyőztek mindenkit. A három pilléres rendszerbe beleraktuk már a jelenlegi bevételi oldalát. A termőföld eladásból származó céltartalék már úgy van. Ami tavaly befolyt összeg, azt már beleraktuk. Áprilisban fogunk 50%-ra bontani, ott meg lesz az részönkormányzatoknak a fejlesztési tartaléka. A költségvetés tervezésénél az a legideálisabb, ha fejlesztést akar a részönkormányzat, erről a testület dönt és megteremti hozzá a fedezetet. Mint ahogy minden központi fejlesztésnél dönt az önkormányzat és hozzá rakja a szükséges fedezetet. Egy felelős gazdálkodásnak az is a része, hogy gondolunk arra, hogy a következő évet is meg kell kezdeni. Év közben bármi közbe jöhet.

**Gelencsér István:** Az a jó, ha vita van és remélem úgy jövünk ki belőle, hogy a legjobb eredmény születik. A kosárlabdával kapcsolatban felvetődött, hogy ilyen egyedül Kaposváron van, az is felvetődött, hogy nézzük meg, hogy ennek milyen hatásai vannak. Azt is tudjuk, hogy megépültük a műfüves pályát, amit már Ausztriában nem engedélyeznek. Tehát ne fussunk egy olyannak neki, amiről nincs olyan véleményünk, hogy mondjuk egészségkímélő, nincsenek káros hatásai. A műfüves pályáról ezek a vélemények megoszlanak. A másik dolog, hogy én attól is féltem a várost, hogy valamit nem megépíteni nehéz, hanem fenntartani. A műfüves pályát megépítettük, de rá kell költeni 600.000 Ft-ot. Polgármester Úr említette, hogy ilyen pálya közelünkben nincs, tehát nem tudunk ennek az eredményeiről, értékeiről. Át kell beszélni, hogy megéri-e ez nekünk.

**Baracskai József:** Ez nem az, amiről beszéltem, ilyen a Zrínyi gimnáziumban is van, egy kispálya, ami műanyag borítású. Nyilvánvaló igazat kell adnom Képviselő Úrnak. A költségvetés kereteket határoz meg, ezt nem kötelező elkölteni. Örülök én is, hogy vita van és csak ekkora összegekről. Ez egy 2 milliárdos költségvetés és ha megnézzük, hogy az intézményekhez mennyit kell hozzáadni. Ezek a hozzáadott értékek mind azért vannak, hogy a Zalaszentgróton és térségben élőknek az életminőségét javítsuk. Nézzük meg az óvodát, ott 6,3 millió Ft-ot kell hozzátenni, viszont a városi könyvtárhoz 22 millió Ft-ot kell hozzátenni az állami támogatáson kívül. Az orvosi ügyelethez pedig 125 Ft-ot hozzá kell tenni lakosságarányosan éves szinten. Ezek a súlyos pénzek. Ez egy jó költségvetés, ha tényleg csak ennyi vita van benn.

**Balogh Gábor:** Szeretném megjegyezni, hogy bizottsági ülésen mindenki elfogadta a költségvetést és ott ezek a dolgok érdekes módon nem merültek fel. Ha ezek ott felmerülnek volna, akkor most sokkal egyszerűbb dolgunk lenne. Én a bizottsági ülésekre készültem a jelenlegi részönkormányzati keret másfajta felosztásával, de ezt senki nem hozta fel. Még egy dolgot mondanék, az a másodrendű állampolgár, aki annak érzi magát a városrészekben, én nem érzem annak magam.

**Takács Tibor:** Az intézmények finanszírozásra visszatérve, a GESZ finanszírozására is szintén nagy összeget ad az önkormányzat. Ennek az az oka, hogy nem lehet az intézményeinknek önálló gazdasági egysége. Ha a GESZ nem lenne, akkor az egészségügyhöz, a művelődési házhoz, az óvodához adnánk szétosztva a GESZ támogatását. A részönkormányzati kérdésre visszatérve, nehéz helyzetben vagyunk, egész Zalaszentgrótot kell képviselni. Mazzag Képviselő Úr javaslatával egyet tudok érteni, hogy a 6 millió Ft kerüljön be valamilyen fejlesztési, vagy föld céltartalékba, így soron belül is maradhatunk. A Képviselő-testület majd dönthet arról, hogy milyen részönkormányzati fejlesztésekre osztja fel. Talán ebből a vitából kibontakozik majd az, amit Veress Képviselő Úr mond, hogy lehet, hogy a feladatok leosztását célszerűbb lenne úgy megcsinálni, hogy a helyi identitású rendezvényekre kapjanak a részönkormányzatok összegeket és a fejlesztések belekerülhetnek a nagy kalapba. A Képviselő-testület pedig majd rangsorolja a dolgokat és dönt. Valóban úgy érzik a részönkormányzatokban, hogy a fejlesztéseket is nekik kell megoldani.

**Dr. Tihanyi Ottó:** A rendelet 3 § (2) bekezdése, ahol a költségvetési kiadások fel vannak sorolva, ott a 364.380.000 Ft-ból 3 millió mínusz. A beruházásokból 463.022.000 Ft-ból 6 millió mínusz és ez a 9 millió Ft kerüljön bele az egyéb működési célú kiadásokba, a részönkormányzatok összesen sorába.

**Veress János:** Minden részönkormányzatnak 1,5 millió Ft-tal bővüljön ki a költségvetése.

**Dr. Simon Beáta:** Ez fejlesztési keret lesz?

**Dr. Tihanyi Ottó:** Igen.

**Ujvári Éva:** Akkor az a javaslat, hogy 3 millió Ft menjen le a személyi juttatásból és 6 millió Ft pedig a beruházásokból. A részönkormányzatoknál ez fejlesztési keret lesz, vagy működési?

**Dr. Tihanyi Ottó:** Fejlesztési.

**Ujvári Éva:** Akkor a személyi juttatásból ha lemegy a 3 millió Ft, akkor ezzel emeljük meg a felújításokat, illetve a beruházásokból is a 6 millió Ft-ot tegyük oda.

**Dr. Simon Beáta:** A rendelet 9 § (2) bekezdését ki kellene venni, ezt kérem Képviselő Úr fogalmazza meg.

**Dr. Tihanyi Ottó:** Akkor javaslom a rendelet 9 § (2) bekezdésének hatályon kívül helyezését.

**Baracskai József:** Akkor ez azt jelenti, hogy az intézményvezetők nem kapnak jutalmat.

**Kovács László:** Köszönöm a szót. 38 millió Ft a működési tartalékunk és abból 21 millió Ft nincs megcímkézve, nem nyúlnánk semmihez, megmaradna a jutalom, megmaradna a kosárlabda pálya, ezt nem lehetne?

**Ujvári Éva:** Azt kérték a képviselők, hogy fejlesztési cél legyen, amiről Elnök Úr beszél az működési, ezért ez nem jó. A fejlesztés és működés egyensúlya is borulna.

**Baracskai József:** Akkor kérem szavazzunk a módosító javaslatról.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a módosító javaslattal, szavazzon.*

*A Képviselő-testület 5 igen, 3 nem szavazattal és 1 tartózkodással elfogadta.*

*Kérem, aki egyetért az önkormányzat 2018. évi költségvetésének elfogadásával, szavazzon.*

*A Képviselő-testület 8 igen szavazattal és 1 tartózkodással megalkotta Zalaszentgrót Város Önkormányzat Képviselő-testületének a 3/2018. (II. 16.) önkormányzati rendeletét az önkormányzat 2018. évi költségvetéséről*

**6. sz. napirendi pont**

**Egészségügyi alapellátási szerződések felülvizsgálata**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ez a napirendi pont arról szól, hogy új szolgáltatási szerződés van, amiben biztosítjuk a ReálMed-del kötött szerződés alapján az orvosoknak a 3.000 Ft-os óradíjat, valamint a szakápolóknak és a sofőröknek is felemeljük az óradíját. A lakosságnak jelezném, hogy az orvosi ügyelet nem a rendelési idő meghosszabbítása, csak akkut esetekben kell igénybe venni. A támogatáson kívül havonta 125 Ft-ot adunk még lakosságarányosan. Amennyiben nem szolgáltatóval működik az ügyelet, akkor az orvosoknak kell ellátni ezt a feladatot. Jegyző Asszony és a hivatal nagyon sokat dolgozott ezeken az egyeztetéseken, bízzunk benne, hogy az orvosaink is aláírják ezt a szerződést. A Humán Ügyek Bizottsága megtárgyalta és elfogadásra javasolja.

**Takács Tibor:** A lakosság részéről az az igény is felmerült, amellett, hogy nagyon örülnek, hogy a helyben lévő háziorvosok vállalják az ügyeletek nagy részét, lehetőség szerint minden fórumon kérjük is a távolabbról érkezőket és a ReálMed-et, hogy az ügyeleti időt maximálisan tartsák be, valamint hogy álljanak a kötelező időben, normál módon a lakosság rendelkezésére.

**Baracskai József:** Ezt jeleztük a szolgáltató felé. A lakosságot kérem, hogy csak az indokolt esetekben menjenek el az ügyeletre. Nagyon leterhelik az orvosokat, valamint a mentősöket is az indokolatlan házhoz hívások.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az egészségügyi alapellátási szerződés felülvizsgálatával, szavazzon.*

*A Képviselő-testület 9 igen szavazattal az alábbi határozatot hozta:*

**11/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja az előterjesztés 1-7. számú mellékletét képező, a háziorvosi tevékenység végzésére vonatkozó egészségügyi feladat-ellátási szerződésmódosítások megkötését.

A képviselő-testület felhatalmazza a polgármestert a feladat-ellátási szerződésmódosítások aláírására.

A képviselő-testület felkéri a jegyzőt, hogy a feladat-ellátási szerződésmódosítások háziorvosok általi aláírásáról gondoskodjon.

Határidő: 2018. február 28.

Felelős: Baracskai József polgármester

 Dr. Simon Beáta jegyző

**7. sz. napirendi pont**

**Döntés Leader pályázatok benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Két Leader pályázat lenne, minden településnek az akciócsoport területén egy pályázatra van lehetősége. Zalaszentgrót esetében kettő lenne, mivel Zalaszentgrót több városrészből áll. 4 millió Ft-os támogatás intenzitás mellett lehet igénybe venni. Az egyik a „Közösségfejlesztési kulcsprojektek” című, VP6-19.2.1.-99-6-17 kódszámú felhívás keretében „Közösségfejlesztést szolgáló eszközök beszerzése Zalaszentgróton” címmel a közösségi élet fellendítése érdekében a résztelepüléseken használandó közösségfejlesztést szolgáló eszközök beszerzésére irányuló pályázat. Ez egy mobilszínpad és különböző eszközök beszerzéséről szól. Utánanéztünk olyan stabil sörpadok és asztalok beszerzésének, amelyek nem mennek tönkre az első használat után. A következő pályázat a „Közösségfejlesztési kulcsprojektek” című, VP6-19.2.1.-99-6-17 kódszámú felhívás keretében „Sutyi udvar a közösségért” címmel Zalaszentgrót, Batthyány út 320 hrsz. alatt található ingatlanon közösségfejlesztést szolgáló zöldterület felújítására, fejlesztésére irányuló pályázat. A sutyi udvar már a 90-es években fel lett újítva, de azóta már romlott az állapota. Ez nem a mi saját kizárólagos tulajdonunk, hiszen ott egy társasház van, ennek a belső udvarnak a helyreállítása szerepel ebben a pályázatban, ez műemléki épület. Ezeknek a figyelembevételével és a szakhatósági vélemények kikérésével próbáljuk megújítani. A Gazdasági és Városfejlesztési Bizottság megtárgyalta és elfogadásra javasolja.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a Leader pályázat benyújtásával, szavazzon.*

*A Képviselő-testület 9 igen szavazattal az alábbi határozatokat hozta:*

**12/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a „Közösségfejlesztési kulcsprojektek” című, VP6-19.2.1.-99-6-17 kódszámú felhívás keretében „Közösségfejlesztést szolgáló eszközök beszerzése Zalaszentgróton” címmel a közösségi élet fellendítése érdekében a résztelepüléseken használandó közösségfejlesztést szolgáló eszközök beszerzésére irányuló pályázat benyújtásával egyetért.

Az eszközök tárolását az önkormányzat tulajdonában lévő Zalaszentgrót, Batthyány út 742 hrsz. alatt található ingatlanban biztosítja.

A Képviselő-testület felhatalmazza a polgármestert a pályázat benyújtására, pozitív elbírálásuk esetén pedig a megvalósításukhoz szükséges valamennyi intézkedés megtételére.

**Határidő:** 2019. december 31.

**Felelős:** Baracskai József polgármester

**13/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a „Közösségfejlesztési kulcsprojektek” című, VP6-19.2.1.-99-6-17 kódszámú felhívás keretében „Sutyi udvar a közösségért” címmel Zalaszentgrót, Batthyány út 320 hrsz. alatt található ingatlanon közösségfejlesztést szolgáló zöldterület felújítására, fejlesztésére irányuló pályázat benyújtásával egyetért.

A Képviselő-testület felhatalmazza a polgármestert a pályázatok benyújtására, pozitív elbírálásuk esetén pedig a megvalósításukhoz szükséges valamennyi intézkedés megtételére.

**Határidő:** 2019. december 31.

**Felelős:** Baracskai József polgármester

**8. sz. napirendi pont**

**Tájékoztató a köztartozásmentes adózói adatbázisban történő szereplésről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ez egy rutinfeladat, bízzunk benne, hogy senki nem fog szerepelni ebben. Bizottság nem tárgyalta.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a köztartozásmentes adózói adatbázisban történő szereplésről szóló tájékoztatóval, szavazzon.*

*A Képviselő-testület 9 igen szavazattal az alábbi határozatot hozta:*

**14/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete megállapítja, hogy a képviselő-testület tagjai, a képviselő-testület bizottságainak nem képviselő tagjai, valamint a Zalaszentgrót város közigazgatási területén működő településrészi önkormányzatok nem képviselő tagjai - a 2018. február 10-i állapot szerint - a köztartozásmentes adózói adatbázisban kivétel nélkül szerepelnek.

Határidő: azonnal

Felelős: Baracskai József polgármester

**9. sz. napirendi pont**

**Szavazatszámláló Bizottsági tagok megválasztása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Április 8-án országgyűlési választások lesznek. 10 szavazókörben plusz 1 nemzetiségi szavazókörben szavazatszámláló bizottsági tagokat kell választani. Az előterjesztésben olvashatók a nevek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a szavazatszámláló bizottsági tagok megválasztásával, szavazzon.*

*A Képviselő-testület 9 igen szavazattal az alábbi határozatot hozta:*

**15/2018. (II. 15.) számú képviselő-testületi határozat:**

1. határozati pont:

Zalaszentgrót Város Önkormányzatának Képviselő-testülete a választási eljárásról szóló 2013. évi XXXVI. törvény 24. § (1) bekezdésében foglaltak alapján a Zalaszentgrót városban működő szavazatszámláló bizottságok tagjainak, illetve póttagjainak települési szinten az alábbi személyeket választja meg az alábbi tervezett beosztás szerint:

l. számú szavazókör:

Tagok:

* Nyírő Tiborné, Bocskai u. 23.
* Grebenárné Csombó Aranka Erzsébet, Bem u. 21.
* Csarmasz István Géza, Katalin ltp. 6/B.

Póttagok:

* Erdős Csilla, Szabadság u. 15.
* Szijártó Adrienn, Szabadság u. 4.

2. számú szavazókör:

Tagok:

* Puklics Lajosné, Balatoni u. 28.
* Paál Ilona Borbála, Május 1. u. 38. 1. em. 9. a.
* Csarmaszné Kiss Györgyi Mária, Szentpéteri u. 55.

Póttagok:

* Badicsné Hegedüs Anikó, Katalin ltp. 3. 3. em. 14. a.
* Horváth Judit, Katalin ltp. 1. 1.a.

3. számú szavazókör:

Tagok:

* Csordás Erzsébet Mária, Malom u. 1.
* Vass Csaba, Batthyány u. 26/A. 2. em. 7. a.
* Kovácsné Fekete Edit, Batthyány u. 26/B.. 1. em. 5. a.

Póttagok:

* Benke Jánosné, Platán tér 1/A. 2. em. 6. a.
* Bonyhárd Pálné, Eötvös K. u. 10.

4. számú szavazókör:

Tagok:

* Dézsenyi Imréné, Báthory István u. 7.
* László Zoltán Jánosné, Bartók Béla u. 13.
* Adorján Lászlóné, Bajcsy-Zsilinszky u. 2.

Póttagok:

* Bődi Iván Imréné, Mező F. u. 8.
* Pánker Jánosné, Szentpéteri u. 13.

5. számú szavazókör:

Tagok:

* Dormán Kálmánné, Móricz Zs. u. 9.
* Kecskés Magdolna, Október 23. u. 11.
* Német Józsefné, Móricz Zs. u. 7.

Póttagok:

* Bődi Lászlóné, Móricz Zs. u. 5.
* Dr. Wiederschitzné Bárka Andrea Teréz, Virág u. 10.

6. számú szavazókör:

Tagok:

* Kovács Béláné, Hegy u. 9.
* Sándorné Németh Andrea, Aranyodi u. 17.
* Kurucz Attila, Völgy u. 34.

Póttagok:

* Hompók Mónika, Virág Benedek u. 9.
* Szabó Tamásné, Völgy u. 33.

7. sz. szavazókör:

Tagok:

* Németh Józsefné, Szív u. 16.
* Böröcz Imréné, Akácfa u. 15.
* Lolbert Tímea, Szív u. 13.

Póttagok:

* Kovács László Istvánné, Akácfa u. 39.
* Szijártóné Veidinger Erika Zsuzsanna, Rózsa u. 15.

8. számú szavazókör:

Tagok:

* Török Péter, Petőszegi u. 19.
* Balogh Márta, Csáfordi u. 29.
* Dukai Lászlóné, Csáfordi u. 32.

Póttagok:

* Kristofóriné Kubinyi Éva, Csáfordi u. 25/A.
* Szigeti Miklós, Csáfordi u. 54.

9. számú szavazókör:

Tagok:

* Aczél László Károlyné, Bezerédi u. 33.
* Bajzék Krisztina, Templom u. 6.
* Banics Józsefné, Várrét u. 11.

Póttagok:

* Bors Csaba, Koppányi u. 52.
* Béres Zsolt, Kanizsa u. 37.

10. számú szavazókör:

Tagok:

* Ferencziné Szabó Katalin, Dobó I. u. 1.
* Deákné Kiss Melinda, Barátság u. 1.
* Nádasiné Mesteri Éva, Hévízi u. 74.

Póttagok:

* Grebenár Ferencné, Hévízi u. 2.
* Csikósné Léhart Katalin, Hévízi u. 54.

2. határozati pont:

Zalaszentgrót Város Önkormányzatának Képviselő-testülete a választási eljárásról szóló 2013. évi XXXVI. törvény 24. § (1) bekezdésében, illetőleg a nemzetiségek jogairól szóló 2011. évi CLXXIX. törvény 56. § (1) bekezdésében foglaltak alapján a Zalaszentgrót városban a települési nemzetiségi önkormányzati választásokonműködő szavazatszámláló bizottság tagjainak, illetve póttagjainak az alábbi személyeket választja meg:

Tagok:

* Erdősné Kiss Csilla Éva, Szabadság u. 15.
* Korcsmárosné Tóth Szilvia, Városmajor u. 14.
* Grózingerné Nagy Andrea, Domb u. 16.

Póttagok:

* Csiszár Tiborné, Béke u. 33.
* Gulyásné Belinszky Ilona, Deák F. u. 4.

Felkéri a jegyzőt, hogy a szavazatszámláló bizottságokba megválasztott személyek részére a megbízólevelet adja ki és biztosítsa, hogy a választási eljárásról szóló 2013. évi XXXVI. törvényben előírt esküt vagy fogadalmat legkésőbb a szavazást megelőző második napon belül a polgármester előtt letegyék.

Felelős: Baracskai József polgármester

 Dr. Simon Beáta jegyző

Határidő: 2018. április 6.

**10. sz. napirendi pont**

**Döntés földterületek értékesítéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság megtárgyalta, egy kérelmezőről és több területről van szó.

**Veress János:** Jelezném, hogy a vételi szándékkal jelentkező vevő engem megkeresett másik ügyben, ezért én tartózkodni fogok a szavazásnál, mivel érintett vagyok félig-meddig.

**Baracskai József:** Akkor én is tartózkodhatnék, mivel Zalaszentgrót Város Polgármestere vagyok és Zalaszentgróton van a föld.

**Veress János:** A földterületek eladásával kapcsolatban örömteli számomra, hogy meg tudtunk egyezni abban, hogy az adott részönkormányzat területéről eladott földterület után befolyó összegnek legalább az 50%-a a részönkormányzatnál maradhat. Viszont továbbra is azt gondolom, hogy vannak olyan területeink, amellyel Zalaszentgrót városa is tudna gazdálkodni, mint ahogy más önkormányzatok is hasznosítanak területeket például dió ültetvény, vagy akácültetvény formájában. A jövőre gondolva jó lenne, ha hasznosítanánk ezeket a területeket.

**Baracskai József:** Ha jól értem, akkor nem javasolja, hogy ezeket eladjuk.

**Veress János:** Eladást csak az 5000 m2 alatti területek esetében lehetséges a rendeletünk szerint.

**Baracskai József:** Akkor ezeknél javasolja, vagy nem javasolja?

**Veress János:** Én tartózkodni fogok a szavazásnál.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a földterületek értékesítéséről szóló döntéssel, szavazzon.*

*A képviselő-testület 8 igen szavazattal, 1 tartózkodással az alábbi határozatot hozta:*

**16/2018. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő Zalaszentgrót 14506/3 hrsz.-ú, 2000 m2 nagyságú, kivett zártkerti művelés alól kivett területként nyilvántartott ingatlanát 133.380,- Ft összegű, a Zalaszentgrót 14506/1 hrsz.-ú, 2982 m2 nagyságú, kivett zártkerti művelés alól kivett területként nyilvántartott ingatlanát 197.847,- Ft összegű, a Zalaszentgrót 14499 hrsz.-ú, 1680 m2 nagyságú, kivett zártkerti művelés alól kivett területként nyilvántartott ingatlanát pedig 111.150,- Ft összegű vételáron értékesíti Tóth János 8790 Zalaszentgrót, Bethlen Gábor u. 14. szám alatti lakos részére.

Az adásvétellel kapcsolatban felmerülő valamennyi költség a vevőt terheli. A vevő az ingatlanokat a határozat meghozatalától számított 60 napon belül jogosult megvásárolni.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a kérelmezőt értesítse.

A Képviselő-testület - a kérelmező elfogadó nyilatkozatától függően - felhatalmazza a polgármestert az adásvételi szerződés aláírására.

Határidő: 2018. április 30.

Felelős: Dr. Simon Beáta jegyző

 Baracskai József polgármester

**11. sz. napirendi pont**

**A polgármester 2018. évi szabadságtervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Láthatják az előterjesztésben a szabadság felosztását.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért polgármester 2018. évi szabadságtervének jóváhagyásával, szavazzon.*

*A Képviselő-testület 9 igen szavazattal az alábbi határozatot hozta:*

**17/2018. (II. 15.) számú képviselő-testületi határozat:**

Zalaszentgrót Város Önkormányzat Képviselő-testülete Baracskai József Zalaszentgrót Város Polgármesterének 2018. évre megállapított szabadságának ütemezését az előterjesztés 1. számú melléklete szerint jóváhagyja.

Felkéri a polgármestert, hogy a 2018. évi szabadság igénybevételéről a képviselő-testületet tájékoztassa.

*Határidő:* folyamatos

*Felelős:* Baracskai József polgármester

**12. sz. napirendi pont**

**Egyebek**

**Gelencsér István:** Egy programra szeretném felhívni figyelmet, hogy egészségnapot szerveznek a védőnők. Ez március 3-án lesz Kisszentgróton és arról lenne szó, hogy reggel 9 órától este 8 óráig programokat fognak összeállítani. Különféle sportok bemutatása lesz, mint például a zumba, gerinctorna. A délutáni órákban pedig egészségügyi vizsgálatok lesznek, ezen kívül még szabadidős programok. Lesz még egészséges ételek bemutatása, gyógynövények, szörpök bemutatása. Végül pedig egy előadással zárul.

**Baracskai József:** Egyébként az Egészségfejlesztési Iroda is erről fog szólni, hogy különböző rendezvényeket szerveznek és az egészség védelme lesz a legfontosabb cél.

**Veress János:** Egy örömteli hírt szeretnék megosztani a lakossággal. A testületi ülés előtt felhívott Manninger Úr titkárnője és közölte, hogy a Zalaudvarnoki templom felújítására benyújtott pályázat nyert 13,1 millió Ft-ot. Megindulhat a beruházás, fejlesztés.

**Baracskai József:** Reméljük még lesznek jó hírek és talán a bölcsőde-óvoda pályázatunk is nyerni fog. Ez fontos lenne Zalaszentgrótnak. Köszönöm a megjelenést, a Képviselő társaimnak sok erőt kívánok a költségvetés megvalósításához.

Kérdések interpellációk nem érkeztek, további hozzászólás hiányában Baracskai József polgármester az ülés 1750 órakor bezárta.

Kmf.

Baracskai József Dr. Simon Beáta

 polgármester jegyző